REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost i smanjenje siromaštva

28. april 2015. godine

B e o g r a d

PREDSEDNIKU NARODNE SKUPŠTINE

Na osnovu člana člana 157. stav 6. i člana 161. stav 1. Poslovnika Narodne skupštine („Službeni glasnik RS“ broj 20/12 – prečišćen tekst), Odbor za rad, socijalna pitanja, društvenu uključenost i smanjenje siromaštva podnosi na **Predlog zakona o izmenama i dopunama Zakona o zapošljavanju i osiguranju za slučaj nezaposlenosti,** koji je podnela Vlada, sledeće amandmane:

**AMANDMAN I**

Član 6. Predloga zakona menja se i glasi:

„U članu 58. stav 2. menja se i glasi:

„Poslodavac koji sprovodi javne radove zaključuje sa nezaposlenim ugovor o radnom angažovanju u skladu sa propisima o radu i javnim konkursom.““

**Obrazloženje**

Predloženim amandmanom vrši se preciziranje odredbe člana 58. stav 2. odnosno metodološki i pravno-tehnički je ispravnije te povećava pravnu sigurnost. Navedenom izmenom omogućava se sprovođenje javnih radova kao mere aktivne politike zapošljavanja zaključivanjem ugovora o radnom angažovanju, u skladu sa propisima iz oblasti rada i javnim konkursom. Naime, potrebno je poboljšati obuhvat lica koja će biti uključena u program javnih radova.

**AMANDMAN II**

Član 9. Predloga zakona menja se i glasi:

„U članu 70. posle stava 2. dodaje se stav 3. koji glasi:

„Novčana naknada iz stava 2. ovog člana određuje se na osnovu broja radnih časova za mesec za koji se vrši isplata novčane naknade.““

**Obrazloženje**

Članom 9. precizira se način obračuna novčane naknade za slučaj nezaposlenosti. Novčana naknada se isplaćuje za mesec koji prethodi mesecu u kome se isplata vrši, a postojeća zakonska odredba propisuje da ista ne može biti viša od 160% niti niža od 80% minimalne zarade utvrđene u skladu sa propisima o radu za mesec u kojem se vrši isplata novčane naknade, što ostavlja mogućnost za različito tumačenje. Predloženim rešenjem bi se otklonila mogućnost različitog tumačenja prilikom obračuna i isplate novčane naknade, odnosno precizira se da se novčana naknada određuje na osnovu broja radnih časova za mesec za koji se vrši isplata novčane naknade.

PREDSEDNIK ODBORA

dr Vesna Rakonjac